《卧病喜惠上人、李炼师、茅处士见访，因以赠》
唐代·权德舆

沈疴结繁虑，卧见书窗曙。方外三贤人，惠然来相亲。

整巾起曳策，喜非车马客。支郎有佳文，新句凌碧云。

霓裳何飘飘，浩志凌紫氛。复有沈冥士，远系三茅君。

各言麋鹿性，不与簪组群。清言出象系，旷迹逃玄纁.

心源暂澄寂，世故方纠纷。终当逐师辈，岩桂香氲芬。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。